เซี่ยงไฮ้คอมโพสิตปิดพุ่ง 1.43% จากแรงหนุนหุ้นไฟแนนซ์
เซี่ยงไฮ้คอมโพสิตปิดพุ่ง 1.43% จากแรงหนุนหุ้นไฟแนนซ์
25 พ.ค. 2560

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พุ่งสูงขึ้น โดยดัชนีเซี่ยงไฮ้คอมโพสิตพุ่ง 43.75 จุด หรือ 1.43% ปิดที่ 3,107.83 จุด ภายหลังจากที่ได้รับแรงหนุนจากหุ้นกลุ่มไฟแนนซ์
คณะกรรมการพัฒนาและปฏิรูปแห่งชาติจีน (NDRC) ออกแถลงการณ์ยืนยันว่า ความเสี่ยงที่เกิดจากการก่อหนี้สาธารณะของจีนยังอยู่ในระดับที่สามารถควบคุมได้ ขณะที่บริษัทเอกชนต่างๆมีความสามารถในการชำระหนี้ที่ดีขึ้น สืบเนื่องจากบริษัทเหล่านี้มีผลกำไรเพิ่มขึ้น
NDRC ระบุในแถลงการณ์โดยอ้างข้อมูลจากธนาคารเพื่อการชำระหนี้ระหว่างประเทศ (BIS) ว่า สัดส่วนหนี้สาธารณะต่อผลิตภัณฑ์มวลรวมภายในประเทศ (GDP) ของจีน อยู่ที่ระดับ 255.6% ในไตรมาส 3/2559 ซึ่งต่ำกว่าค่าเฉลี่ยของประเทศพัฒนาแล้ว